**ZÁRÓVIZSGA TÉTELSOR**

Sportszervezés BSc.

**„A” tételsor: A sport világa**

1. Mutassa be a kultúra – testkultúra/sport összefüggéseit! Ismertesse a sport és a sporttevékenység fogalmait! Mutassa be a sport kialakulásának elméleteit! Milyen funkciói voltak a sportnak az egyes korokban? Mutassa be őket röviden példákon keresztül!
2. Mutassa be az egyes korábbi történelmi korok (ókor, középkor, újkor) főbb testkulturális/sportolási jellemzőit!
3. Mutassa be az egyes korábbi történelmi korok (újkorba való átmenet és a legújabbkor) főbb testkulturális/sportolási jellemzőit! Milyen társadalmi, gazdasági, ideológiai tényezők vezettek a modern sport kialakulásához? Mely sportágak, szervezetek, versenyek jellemezték a kezdeti időszakot nemzetközi és hazai szinten?
4. Mutassa be a sport alrendszereit! Melyek a fő jellemzőik általában? Válasszon ki egyet, és jellemezze részletesen a hazai szervezeti kereteit és tendenciáit!
5. Mutassa be a nemzetközi és az országos sportági szakszövetségek felépítését, feladatait és egymáshoz való viszonyát egy konkrét sportági példán keresztül! Milyen szervezeti formák és működési sajátosságok jellemzik?
6. Ismertesse a hazai sport kettős irányítási rendszerét! Kinek mi a szerepe, mik a legfontosabb feladataik? Milyen viszonyrendszer van az egyes irányító szervezetek között? Ismertesse az önkormányzatok sportban betöltött szerepét! Mutassa be egy önkormányzati sportkoncepció főbb tartalmi elemeit!
7. Mutassa be a modernkori nemzetközi olimpiai mozgalmat és szervezeteit, kiemelten a NOB-ot, annak szervezetét, feladatait! Milyen fontosabb nemzetközi szervezetek vesznek részt még a nemzetközi olimpiai mozgalomban, és ezeknek mik a főbb jellemzői? Milyen egyéb nemzetközi sportszervezetek játszanak még szerepet a nemzetközi sportéletben?
8. Mutassa be a magyar olimpiai mozgalmat! Ismertesse a MOB szervezetét és legfontosabb feladatait! Milyen egyéb szervezetek közreműködnek még a hazai olimpiai mozgalomban, és mi a szerepük? Mi a véleménye egy hazai rendezésű olimpia lehetőségét illetően? Érveljen az álláspontja mellett!
9. Mutassa be a jelenlegi hazai utánpótlás-nevelés teljes rendszerét nagyvonalakban! Milyen programokat ismer, és ezeknek mik a legfontosabb feladataik? Mely korosztályok számára, milyen rendszerben érhetőek el az erre a célra szánt állami források? Mely szervezetek vesznek részt az utánpótlás-nevelésben, jellemezze szerepüket!
10. Melyek a magyar sport legfontosabb jogforrásai? Mely törvényeket kell működésük során figyelembe venni a magyar sportszervezeteknek és miért? Ismertesse pontosan a sporttörvény felépítését, fő fejezeteit! A főbb fejezeteken belül miket szabályoz a törvény?
11. Mutassa be – a sporttörvény alapján – a sportszervezetek fő típusait! Ismertesse a hasonlóságokat és a különbözőségeket közöttük! Ismertese azokat a szervezeti formációkat is, amikor hivatalosan nem sportszervezeti típusról van szó, de a sportszervezetekre vonatkozó szabályokat megfelelően alkalmazni kell rájuk! Mely más szervezetekkel tartanak fenn kapcsolatot, ezek miért fontosak, hogyan kapcsolódnak a különböző szervezetek egymáshoz?
12. Jellemezze az amatőr és a professzionális sportot! Milyen hasonlóságok és különbségek vannak az amatőr és a hivatásos sportoló között? Miként jelenik meg e két terület az olimpiai játékokon? Tisztázza a játékjog-sportoló-sportszervezet közötti kapcsolat lényegét!
13. Milyen jellemző versenytípusok vannak a sportban? Minden kategóriára mondjon konkrét példákat is! Hogyan készül a versenynaptár, milyen elemeket tartalmaz a versenykiírás? Válasszon ki egy egyéni és egy csapatsportágat, és mutassa be a hazai versenyrendszerüket! Milyen sportszövetségi szabályzatok kapcsolódnak ehhez a témakörhöz?
14. Jellemezze az Európai Unió és a sport viszonyát! Melyek a legfőbb szervezetei, és azoknak mik a feladatai a sporttal kapcsolatban? Elemezze jogi, gazdasági, társadalmi szempontból hogyan avatkozik be az EU a sport kérdéseibe? Melyek a legfontosabb különbségek az európai és az amerikai sportmodell között? Mit jelent a ligarendszer? Milyen társadalmi szerepeket tölt be a sport a két modellben?
15. Mutassa be a hazai sportfinanszírozás teljes rendszerét nagyvonalakban! Ismertesse a különböző sportágfejlesztési „programokat” (TAO, Kiemelt sportágfejlesztési program, Felzárkóztatási program, utánpótlás-nevelési programok)! Soroljon föl sportági példákat is!
16. Mutassa be a hazai sportszakember-képzés és -továbbképzés jelenlegi rendszerét: típusait, szintjeit, intézményrendszerét! Ismertesse részletesen a sportszervezői szakmai képzési szintjeit! Mutassa be egy konkrét sportágon keresztül a sportszervezői tevékenységet ellátó sportszakemberekre vonatkozó képzési és továbbképzési lehetőségeket!
17. Hogyan szabályozzák nemzetközi és hazai szinten a doppingellenes küzdelmet? Kik a doppingellenes küzdelem legfontosabb szereplői? Mit értünk doppingvétség alatt? Mutassa be röviden a doppingellenőrzés folyamatát a sportolók nyilvántartásba vételétől egészen a doppingvétséget elkövető sportolók felelősségre vonásáig? Nevezzen meg és társadalmi szempontból elemezzen egy közelmúltbeli dopping botrányt!
18. Milyen kapcsolata van a sportnak a politikával? Mit értünk sportpolitika alatt? Milyen pozitív és negatív hatásai vannak a politika megjelenésének a sport világában? Mondjon rá konkrét példákat a sporttörténetből és napjainkból is!
19. Ismertessen minél több sportági felosztást és csoportosítási lehetőséget! Minden egyes esetben mondjon konkrét sportági példákat is! Milyen, a sportágak menedzsmentjén tanult szempontrendszer alapján tud bemutatni egy adott sportágat? Válasszon ki egy sportágat, és azt mutassa be a tanult szempontoknak megfelelően!
20. Milyen sportirányítási modelleket ismer? Mindegyiket jellemezze, abból a szempontból, hogy miként oszlanak meg a feladatok az állami és a civilszféra között? Érveljen, mindegyik modell alkalmazása mellett és ellen! Mondjon konkrét példákat a sport közelmúlttörténetéből nemzetközi és hazai viszonylatban is!

**„B” tételsor: A sport működése**

1. Ismertesse a sportmenedzsment fogalmát! Milyen feladatai vannak egy sportszervezőnek (sportmenedzsernek)? Milyen jellemző munkakörökben, szervezetekben fejtheti ki a tevékenységét egy sportmenedzser, és ehhez milyen személyiségjegyek szükségese? Mik a hazai, európai, illetve észak-amerikai jellemzők, különbségek?
2. Hogyan kell a hatályos jogszabályok szerint sportegyesületet alapítani? Mi a különbség az egyesület és az alapítvány létrehozása között? Mutassa be egy sport területén működő nonprofit szervezet szervezeti rendjét, gazdálkodását, felügyeletét! Mely hatóságok játszanak ezekben szerepet? Milyen elemeknek kell ezen sportszervezetek alapszabályában szerepelniük?
3. Milyen szövetségtípusok vannak, és mi a különbség az egyes típusok között? Hogyan lehet jelenleg Magyarországon országos sportági szakszövetséget alapítani? Mit lehet tenni, ha a szakszövetségi kritériumoknak nem felel meg az alapítandószervezet? Mutasson be részletesen egy konkrét sportági szakszövetséget, a szervezet és a működés szempontjából!
4. Milyen bevételi lehetőségei vannak egy sportegyesületnek? Milyen gazdasági források határozzák meg gazdálkodását? Melyik bevételi forrást, hogyan tudná növelni? Mik a jellemző kiadásai a különböző profilú (főleg élsportos, szabadidősportos) sportegyesületeknek?
5. Mutassa be a hazai sportsajtó fő szereplőit (nyomtatott, online, egyéb médiumait), trendjeit! Milyen jogi szabályozókat és etikai kritériumokat kell figyelembe venni e témával kapcsolatban?
6. Mutassa be a fő sportlétesítmény-típusokat, jellemezze a legfontosabb működtetési feladatokat! Mi jellemzi a hazai létesítmények tulajdonjogi és üzemeltetési viszonyait? Milyen javaslatai lennének a hazai sportlétesítmény-fejlesztés stratégiai irányát illetően, elképzeléseit indokolja is!
7. Miért fontos a sportban a rendezvényszervezés, a rendező szervezet, a sportoló, a sportszakember, a résztvevők, közreműködők szempontjából? Milyen célok elérésére lehet a rendezvényeket eszközként felhasználni? Ezekre mondjon konkrét példákat is az elmúlt időszakból! Milyen rendezvényt lehet nyereségesen szervezni? Mondjon példát a szabadidő- és a versenysportból is!
8. Mi a projekt fő jellemzője, miért fontos a projektmenedzsment? Mondjon néhány jellemző sportprojektet! Hogyan zajlik egy pályázati folyamat? Egyesületként mikor választja a pályázási lehetőséget? Mit kell a pályázatban bemutatni?
9. Mutassa be a sportvállalatok stratégiai típusait, ezek működésének főbb jellemzőit! Milyen formában jelennek meg ezek a típusok a magyar sportéletben?
10. Hogy néz ki a szponzorációs modell? Kik a szereplők, és mi jellemzi őket? Milyen szponzorációs lehetőségei vannak egy sportszervezetnek? Hogyan lehet hatékonyan szponzort keresni, milyen lépéseket kell tenni? Mit tartalmaz a szponzori ajánlat? Mely sportágak, sporttevékenységek könnyebben és melyek nehezebben szponzorálhatók? Milyen egyéb kereskedelmi szerződéseket köthetnek még a sportszervezetek?
11. Mit jelent a nonprofit szféra, miben különbözik az üzleti szektortól, milyen jellemző szervezetei vannak? Jellemezze a magyar nonprofit szférát, azon belül a sport nonprofit szervezeteit!
12. Mutassa be és jellemezze a sportturizmus színtereit (aktív és passzív sportturizmus), keresleti és kínálati oldalának sajátosságait! Egy sportverseny milyen kapcsolódó turisztikai hatásokat generálhat? Vegye figyelembe az Ön által választott sportág versenyén résztvevők költési hajlandóságát is!
13. Mutassa be a hivatásos- és a szabadidősport piacait, jellemezze őket általában és a magyarországi helyzet szerint is!
14. Milyen gazdasági-társadalmi vonatkozásai vannak az olimpiák és egyéb sport-világversenyek rendezésének? Mutassa be egy tetszőleges sportágban Magyarországon megrendezésre kerülő világverseny pályázati folyamatát! Mit kell a pályázónak a pályázatában bemutatnia? Milyen szervezetek együttműködése szükséges és miért egy ilyen világverseny sikeres lebonyolítása érdekében?
15. Ismertesse a sport legfontosabb adminisztrációs tevékenységeit: szövetségekre és sportszervezetekre vonatkozó kötelező szabályzatok, nyilvántartás, igazolás-átigazolás, sportorvosi engedély stb.! Ismertesse milyen polgári és milyen munkajogi szerződések létezhetnek a sportban! Mondjon példákat is!
16. Mutassa be a sport gazdasági környezetét! Milyen összefüggés van a sport és a gazdaság között? Mondjon példákat a sportból a mikro- és a makrogazdasági szintekre vonatkoztatva!
17. Ismertesse, milyen összefüggés van egy sporttal foglalkozó szervezet funkciói, vezetési-irányítási és reálfolyamatai, továbbá szervezeti struktúrája között! Állításait konkrét vagy kvázi példákkal támassza alá!
18. Mit jelent a sportfogyasztás? Milyen fajtái vannak? Jellemezze ezeket! Ismertesse a XXI. századi sportfogyasztók jellemzőit. Mutassa be, hogy hat ez a sportvállalatok marketing tevékenységére?
19. A sport milyen társadalom- és gazdaságszervezési területekkel alakíthat ki szinergiákat a fejlesztéspolitikában? Milyen formában segítheti a sport a fenntartható fejlődés társadalmi, gazdasági, környezetvédelmi vonatkozásait?
20. Jellemezze a munkavégzési formákat a sportszektorban! Mutassa be a különbséget a munkaviszony és megbízási jogviszony között! Mit értünk a sportszektorban atipikus munkavégzési forma alatt? Mutassa be ezt a következő munkaszerepekre vonatkozóan: edzők és kiemelt edzők (edzők munkavégzésének tipikustól eltérő vonásai), játékvezetők, hivatásos sportolók!